CDXXXVII.  Privilegium pro monasterio S. Mariae de Berghe.   (Anno 1140, Febr. 26.) [LACOMBLET,  Urkundenb.,  I, p. 221.]
INNOCENTIUS episcopus, servus servorum Dei, dilecto filio BERNONI abbati monasterii Sanctae Mariae de Berghe ejusque successoribus regulariter substituendis, in perpetuum.
Piae postulatio voluntatis effectu debet prosequente compleri, quatenus et devotionis sinceritas laudabiliter enitescat, et utilitas postulata vires indubitanter assumat. Hoc nimirum intuitu, dilecte in Domino fili Berno abbas, tuis postulationibus clementer annuimus et monasterium Sanctae Mariae de Berghe cui, Domino auctore, praesides, sub beati Petri et nostra protectione suscipimus et praesentis scripti pagina communimus; statuentes ut quaecunque bona, quascunque possessiones idem monasterium inpraesentiarum juste et legitime possidet, aut in futurum, concessione pontificum, liberalitate regum vel principum, oblatione fidelium, seu aliis justis modis, praestante Domino, poterit adipisci, firma tibi tuisque successoribus, et illibata permaneant; in quibus haec propriis nominibus duximus exprimenda: haereditatem Berghe ab illustri viro Adolfo comite Coloniensi ecclesiae ad fundandam et statuendam ibi religionem pro sua devotione collatam; curtem quoque Bochem cum decimis suis; terram juxta Bladesheim sitam quae dicitur Cameruost cum decimis suis. Curtem quoque Wanemala et vineam in episcopatu Herbipolensi sitam in monte qui dicitur Thaebog, et vineam unam Truensthorp ; vineam etiam in Bagaracha cum decimis suis. Decernimus etiam ut de laboribus quos propriis manibus aut sumptibus colitis, seu vestrorum animalium nutrimentis, decimas dare non cogamini. Ordo sane monasticus, qui secundum beati Benedicti Regulam et institutionem fratrum Cisterciensium in eodem monasterio est per Dei gratiam constitutus, perpetuis temporibus ibidem conservetur. Ut autem divinis officiis liberius vacare possitis, constituimus ne abbas, qui praefato coenobio pro tempore praeerit, ad synodum vel saecularia judicia, nisi magna et evidente necessitate, cogatur. Nulli ergo omnino hominum liceat praefatum monasterium vestrum temere perturbare, vel ejus possessiones auferre, vel ablatas retinere, minuere, seu quibuslibet molestiis fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae subjaceat ultioni. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen amen, amen. Ego Innocentius Catholicae Ecclesiae episcopus ss. Ego Conradus Sabinae episcopus ss. Ego Theodewinus S. Rufinae episcopus ss. Ego Gerardus presbyter cardinalis tit. Sanctae Crucis in Jerusalem ss. Ego Anselmus presbyter cardinalis tit. S. Laurentii in Lucina ss. Ego Lucas presbyter cardinalis tit. SS. Joannis et Pauli ss. Ego Gregorius diaconus cardinalis SS. Sergii et Bacchi ss. Ego Octavianus diaconus cardinalis S. Nicolai in Carcere ss. Ego Guido sanctae Romanae Ecclesiae indignus sacerdos ss. Data Laterani per manum Aimerici sanctae Romanae Ecclesiae diaconi cardinalis et cancellarii, IV Kalend. Martii, indictione III, Incarnationis Dominicae anno 1139, pontificatus vero domni Innocentii II papae anno XI.
(Dransdorf)